《将归南平赋别罗斗明》
元代·刘崧

五月辞滕阁，南船遇北风。故人一相见，乃在太湖东。

湖东无数垂杨柳，执手殊乡惊忽聚。回舸沽酒豫章楼，且复维舟为君住。

忆我往年游潋川，城南日出花如烟。龙王潭上钓秋水，太傅岩前听瀑泉。

洞门盘盘万松引，更爱灵山石如笋。当时题句最思君，南海云涛隔飞隼。

何年海上却东归，栖息瑶冈掩素扉。春雨歌残紫芝曲，秋风吹老绿萝衣。

南州萧瑟风尘起，跃马提兵从此始。野狐不敢向南号，宝石峰前阵如蚁。

知君卓荦负奇才，离乱相逢心眼开。绣衣使者入闽海，揽辔定觅君同来。

龙沙吹雪日欲落，旌阳仙居久寂寞。人生富贵徒尔为，须把高怀付酣酌。

我有古剑青芙蓉，起舞莫惜千钟空。明日开帆上江去，思君却望水西峰。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。